ยืดเวลา30วันชี้ชะตาประเมินขายทอดตลาด
กรมบังคับคดีทดลองขายทอดตลาดตามกฎหมายใหม่ 30 วัน หากมีปัญหา รมว.ยุติธรรมชี้ชะตาประกาศฉบับใหม่
14 ก.ย. 2554

กรมบังคับคดีทดลองขายทอดตลาดตามกฎหมายใหม่ 30 วัน หากมีปัญหา รมว.ยุติธรรมชี้ชะตาประกาศฉบับใหม่ 
นายวิศิษฎ์ วิศิษฎ์สรอรรถ อธิบดีกรมบังคับคดี เปิดเผยว่า กรมบังคับคดีจะประกาศขายทอดตลาดสินทรัพย์ได้ในสัปดาห์สุดท้ายของเดือน ต.ค. และสามารถดำเนินการขายได้ประมาณต้นเดือน พ.ย.นี้ หลังจากที่หยุดการประกาศขายทอดตลาดมานานกว่า 2 เดือน เนื่องจากประกาศราคาประเมินสินทรัพย์ใหม่ ที่กำหนดนำราคาประเมินสินทรัพย์ราคาตลาด และให้ผู้มีส่วนได้เสียส่งราคาประเมินสินทรัพย์ เพื่อให้กรมบังคับคดีกำหนดราคาประเมินสูงสุดเพื่อเป็นธรรม
ผลจากประกาศฉบับดังกล่าว ทำให้สมาคมธนาคารไทยได้ยื่นหนังสือถึง พล.ต.อ.ประชา พรหมนอก รมว.ยุติธรรม เพื่อขอให้ยกเลิกประกาศดังกล่าวเนื่องจากมีปัญหาในทางปฏิบัติมากมาย รมว.ยุติธรรม จึงสั่งการให้กรมบังคับคดีดำเนินการขายทอดตลาดตามประกาศฉบับใหม่ไปก่อน 30 วัน และจัดทำรายงานผลสรุปปัญหาอุปสรรคและแนวทางการแก้ไขมาเสนอ เพื่อพิจารณาปรับปรุงประกาศการขายทอดตลาดที่เหมาะสมหรือจะยกเลิกประกาศ 
นายวิศิษฎ์ กล่าวว่า ปัญหาการขายทอดตลาดฉบับใหม่น่าจะเป็นการปรับราคาประเมินใหม่ทำให้ราคาประเมินสูงขึ้น ซึ่งทำให้การขายทอดตลาดยากขึ้นหรือน้อยลง และสถาบัน การเงินได้รับชำระหนี้ช้าลงบ้าง รวมทั้งจะมีการนำสินทรัพย์ที่ติดค้างการบังคับคดีออกไปใช้ประโยชน์หมุนเวียนในระบบเศรษฐกิจได้ช้าลงด้วย ส่วนข้อดีจะทำให้ราคาสินทรัพย์ที่เหมาะสมหรือราคาสูงขึ้นทำให้ลูกหนี้สามารถที่จะปลดภาระหนี้สินได้มากขึ้น ส่วนประเด็นการรวบรวมราคาประเมินจากหน่วยงานต่างๆเพื่อมาเปรียบเทียบนั้นหากทุกฝ่ายให้ความร่วมมือก็ไม่น่าจะมีปัญหา
สำหรับแนวทางการเร่งดำเนินการบังคับคดีที่ยังค้างกว่า 8 แสนคดีนั้น กรมบังคับคดีจะใช้วิธีเชิญลูกหนี้และเจ้าหนี้มาเจรจาไกล่เกลี่ย 
โดยที่ผ่านมาสามารถการดำเนินบังคับคดีทางแพ่งสำเร็จได้เพิ่มขึ้น30% และคดีล้มละลาย 50% เพิ่มขึ้นจากช่วงเดียวกันปีก่อน และในปีหน้าคาดว่านำระบบเทคโนโลยีมาใช้ทำให้การดำเนินบังคับคดีจะเพิ่มขึ้นจากเดิม 1 เท่าตัว